Diari Oficial de la Generalitat Valenciana


Sumari del DOGV 9613, del 08-06-2023 (2023/6148)

RESOLUCIÓ de 31 de maig de 2023, de la presidenta de l'Institut Valencià d'Art Modern, per la qual s'aproven les bases del procediment per a la selecció del la Gerència de l'entitat.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   9613

Data del DOGV
:   08-06-2023

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2023/6148


Data del document
:   31-05-2023

Organisme emissor
:   Institut Valencià d'Art Modern, IVAM

Tipus de document
:   Resolució

Anàlisi jurídica

 Descriptors 

:   * Institut Valencià d'Art Modern, IVAM
    * concurs administratiu

RESOLUCIÓ de 31 de maig de 2023, de la presidenta de l'Institut Valencià d'Art Modern, per la qual s'aproven les bases del procediment per a la selecció del la Gerència de l'entitat. [2023/6148]  
L'Institut Valencià d'Art Modern (d'ara en avant, IVAM), és una institució de dret públic de la Generalitat, de les previstes en l'article 155 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que s'adscriu a la conselleria amb competències en matèria de cultura.  
La Llei 1/2018, de 9 de febrer, de la Generalitat, reguladora de l'IVAM, estableix en el seu article 3 la figura de la Gerència com a òrgan rector de l'entitat, que, de conformitat amb el que es disposa en l'article 11 de la citada Llei, serà nomenada i cessada per Decret del Consell a proposta de la persona titular de la conselleria amb competències en matèria de cultura, atenent a principis de mèrit i capacitat i criteris d'idoneïtat, mitjançant procediments que garantisquen la publicitat i concurrència, tenint en compte el codi de bon govern.  
A l'IVAM li resulta així mateix d'aplicació el Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional, l'article 19 del qual indica que l'elecció del personal de caràcter directiu dels ens del sector públic es basarà en criteris de competència, professionalitat i experiència en l'acompliment de llocs de responsabilitat en la gestió pública o privada.  
En aquest sentit, el Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, defineix, a aquest efecte, el personal directiu com aquell que actuant sota la dependència, bé dels òrgans superiors de govern o administració dels ens, bé de les de persones que exercisquen la seua màxima responsabilitat, exercisca funcions separades amb autonomia i responsabilitat, només limitades pels criteris i instruccions emanades d'aquells.  
Mitjançant resolució de 12 de juliol de 2018 la Direcció General de Sector Públic, Model Econòmic i Patrimoni, va acordar la classificació de l'IVAM en el grup II dels ens pertanyents al sector cultural de la Generalitat de conformitat amb els grups establits en l'Ordre 5/2016, de 13 de setembre, de la Conselleria d'Hisenda i Model Econòmic, per la qual es concreten els requisits dels criteris continguts en l'article 4 del Decret 95/2016, de 29 de juliol, del Consell, de regulació, limitació i transparència del règim de personal que ocupa el lloc de caràcter directiu del sector públic instrumental de la Generalitat.  
Sol·licitada de conformitat amb els articles 30 i 35 de la Llei 4/2020 de pressupostos de la Generalitat per a l'exercici 2023, a la Conselleria d'Hisenda i Model Econòmic l'autorització prèvia per a la convocatòria pública i cobertura, així com l'establiment de les retribucions d'un lloc directiu dels autoritzats, mitjançant resolució de la Direcció General de Pressupostos de 27 d'abril de 2023 i Resolució de la Direcció General de Sector Públic de 21 d'abril de 2023 s'autoritza la convocatòria pública i cobertura del lloc de gerent de l'IVAM.  
De conformitat amb la Llei 9/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat, correspon a la persona titular de la conselleria amb competències en matèria de Cultura la proposta del nomenament de la persona que haja d'exercir la Gerència de l'IVAM, per la qual cosa per a l'exercici d'aquesta competència i fent ús de les atribucions que s'atribueixen a la Presidència de l'IVAM en l'article 4 de la Llei 1/2018 anteriorment citada, es procedeix a la convocatòria de la Gerència que es regirà per les següents bases:  
  
Primera. Objecte de la convocatòria  
És objecte d'aquesta convocatòria el procés de selecció per a la proposta de nomenament de la persona que haja d'exercir la Gerència de l'IVAM.  
  
Segona. Funcions de la Gerència  
Les funcions i atribucions de la persona que exercisca el lloc de Gerència són les recollides en l'article 12 de la llei 1/2018, de 9 de febrer, de la Generalitat, reguladora de l'IVAM i l'apartat 2 de l'article 11 del Decret 20/2023, de 3 de març, del Consell, pel qual s'aprova el Reglament d'organització i funcionament de l'IVAM.  
  
Tercera. Nomenament i incompatibilitats  
1. La persona seleccionada serà proposada pel titular de la conselleria competent en matèria de Cultura per al seu nomenament mitjançant acord del Consell, de conformitat amb el que diu la disposició addicional setena de la Llei 19/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat.  
El seu nomenament serà per un període màxim de quatre anys, prorrogable fins a un màxim de quatre anys més. Aquesta pròrroga es realitzarà després d'un procés d'avaluació de la gestió realitzada.  
2. En l'acompliment de les seues funcions es regirà, a més de pel que es disposa en el Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, pel Decret llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional, així com pels preceptes de la Llei 8/2016, de 28 d'octubre, de la Generalitat, d'incompatibilitats i conflictes d'interessos de persones amb càrrecs públics no electes o normativa que la substituïsca sense perjudici de l'aplicació de la resta de legislació vigent en aquesta matèria.  
3. La persona designada tindrà règim de dedicació exclusiva i unes retribucions equivalents a les previstes en les corresponents lleis de pressupostos de la Generalitat per a cada exercici per a un lloc de l'Administració de la Generalitat de Subdirector General, sent aquest el límit de la quantia total de les retribucions que, per qualsevol concepte, puga percebre. Tot això sense perjudici del que es preveu en l'apartat 3 de l'article 6 del citat Decret 95/2016.  
  
Quarta. Criteris de Selecció, requisits de participació i mèrits a valorar  
1. La s elecció atendrà els principis i criteris enumerats en l'article 11 de la Llei 1/2018, de 9 de febrer, de la Generalitat, reguladora de l'IVAM, i en l'apartat 1 de l'article 3 del Decret 95/2016, 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat.  
  
2. Els candidats hauran d'estar en possessió a la data de finalització del termini de presentació de sol·licituds de titulació universitària oficial de grau o bé llicenciatura, enginyeria superior o arquitectura.  
3. Es valorarà la solvència acadèmica, professional i tècnica; l'experiència en l'acompliment de llocs de responsabilitat en la gestió privada o pública; la capacitat de lideratge per a planificar, implementar i revisar estratègies, polítiques i programes que facen possible aconseguir per part del IVAM la seua missió i objectius a través d'una gestió amb indicadors; la capacitat de comunicació i negociació; la formació en igualtat de gènere; el coneixement d'idiomes, especialment dels cooficials de la Comunitat Valenciana; i qualsevol altre mèrit específic relacionat amb les funcions assignades al lloc de Gerència de l'IVAM.  
  
A aquest efecte, les persones aspirants redactaran un curriculum vitae on faran constar les dades que consideren rellevants per a l'acompliment de les funcions assignades al lloc de treball convocat, amb una extensió màxima de sis folis.  
4. El procés selectiu es realitzarà mitjançant la comprovació dels requisits exigits i la valoració dels mèrits de les persones aspirants que s'exposaran en una entrevista davant la Comissió de valoració, en la qual cada aspirant defensarà el seu curriculum vitae.  
Tots els mèrits han de ser comprovables mitjançant la documentació que els acredite. En cas contrari, la Comissió no els tindrà en compte.  
  
  
Cinquena. Presentació de candidatures  
La presentació de sol·licituds i inscripció es realitzarà exclusivament per mitjans electrònics, atesa la capacitat tècnica i el perfil professional per a l'accés i disponibilitat dels mitjans electrònics del col·lectiu al qual es dirigeix.  
Els qui desitgen participar en aquest procés selectiu hauran d'emplenar la sol·licitud d'inscripció a través de l tràmit https://www.gva.es/es/inicio/procedimientos'id\_proc=24907  
La presentació de la candidatura implica l'acceptació de les presents bases.  
En el procés de la inscripció electrònica caldrà presentar la següent documentació:  
- Document d'identitat, passaport o targeta de residència que corresponga.  
- Currículum detallat i degudament justificat, on s'acredite la seua trajectòria, experiència professional, així com els títols, idiomes, cursos i diplomes obtinguts.  
- Titulació acadèmica obtinguda que acredite comptar amb la formació requerida per a la inscripció.  
- La documentació acreditativa dels mèrits professionals i formatius que es detallen en el currículum.  
La presentació de la candidatura implica l'acceptació de les presents bases. Una vegada finalitzat el procés i, a petició de la persona interessada, es retornarà la documentació presentada.  
  
Sisena. Termini de presentació  
El termini de presentació de les sol·licituds i resta de documentació serà de 10 dies hàbils a comptar des de l'endemà de la publicació de la present convocatòria en el Diari Oficial de la Generalitat Valenciana.  
  
Setena. Comissió d'Avaluació  
Es constituirà una Comissió de Valoració que es regirà pel que es disposa per als òrgans col·legiats en la Llei 40/2015, d'1 d'octubre, de règim jurídic del sector públic, gaudint de discrecionalitat tècnica per a la valoració de les candidatures presentades pels aspirants i que estarà formada per les persones que ostenten els següents càrrecs:  
  
- La persona titular de la Secretaria Autonòmica de Cultura i Esport o persona en qui delegue, que exercirà la Presidència.  
- La persona titular de la Direcció de l'IVAM o persona en qui delegue.  
- La persona titular de la Direcció General de Cultura i Patrimoni o persona en qui delegue.  
Exercirà les funcions de la Secretaria la persona titular de la Subdirecció de Règim Jurídic i Coordinació Cultural, que assistirà a les reunions amb veu i sense vot.  
  
Huitena. Procediment selectiu  
1. Una vegada finalitzat el termini de presentació de sol·licituds de participació, la Comissió de Valoració es reunirà per a examinar la documentació aportada pels aspirants i comprovarà el compliment dels requisits de participació i examinarà la documentació aportada per les persones aspirants acreditativa dels mèrits al·legats.  
2. Tenint en compte l'adequació dels perfils dels aspirants, la Comissió, fent ús de la seua discrecionalitat, seleccionarà fins a sis candidats per al lloc oferit.  
3. Els candidats seleccionats seran convocats per la Comissió per a la realització d'una entrevista en la qual cada aspirant exposarà el seu curriculum vitae.  
  
Novena. Proposta de nomenament  
La Comissió d'Avaluació donarà trasllat a la persona titular de la Conselleria d'Educació, Cultura i Esport de la proposta del nom de la persona seleccionada.  
De conformitat amb el que preveu la disposició addicional setena de la Llei 19/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat, la persona seleccionada serà proposada per al seu nomenament mitjançant acord del Consell.  
  
Desena. Confidencialitat  
Les persones i institucions implicades en el procés de selecció de candidats i candidates es comprometen a garantir l'absoluta confidencialitat de totes les dades personals i professionals d'aquelles, a assegurar que la participació de les no seleccionades es mantindrà en l'estricte àmbit de coneixement i valoració de la Comissió d'Avaluació, i a fer públic exclusivament el nom del candidat o candidata seleccionat.  
  
  
  
Onzena. Principi d'igualtat  
Aquest procés es regeix pels principis d'igualtat recollits en la Llei orgànica 3/2007, de 22 de març, per a la igualtat efectiva de dones i homes, i en la Llei 9/2003, de 2 d'abril, de la Generalitat, per a la igualtat entre dones i homes.  
  
Dotzena. Contacte  
Les persones interessades a presentar-se al procés selectiu podran realitzar, a partir de l'endemà de la publicació de la convocatòria i fins el termini de finalització de presentació de sol·licituds, les consultes que consideren oportunes sobre el procés de selecció, a través de la següent adreça de correu electrònic: cpppceaecjdilxujfdqjs@znt.ja  
Una vegada finalitzat el procés es procedirà a la publicació del nomenament de la persona triada en el Diari Oficial de la Generalitat Valenciana, en un termini de 20 dies.  
  
Tretzena. Tractament de dades personals  
1. La gestió d'aquest procés selectiu comporta el tractament de dades de caràcter personal, per la qual cosa resulten d'aplicació les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades (RGPD), i la Llei orgànica 3/2018, de 5 de desembre, de Protecció de dades personals i garantia dels drets digital.  
  
2. En compliment del qual es disposa en l'article 13 del RGPD, la informació en matèria de protecció de dades és la següent  
a) Responsable del tractament: Conselleria d'Educació, Cultura i Esport. Av. De Campanar, 32. CP 46004 València. Correu electrònic: eldgpgecvonsdxazdcpnjxgn@kbc.ge  
b) Delegació de Protecció de Dades de la Generalitat. Passeig de l'Albereda, 16. CP 46947 València. Correu electrònic: zrw@vtp.go  
c) Finalitat del tractament: gestionar la selecció d'una persona per a desenvolupar la gerència del IVAM.  
d) Les bases de legitimació general aplicables al tractament de dades són les previstes en l'art. 6.1 c) i e) del RGPD (l'interés públic i l'obligació legal) en relació amb les normes específiques que regulen aquest procediment.  
e) Quan la persona aspirant o, el seu representant legal, aporte dades de caràcter personal de terceres persones en el procediment administratiu, tindrà l'obligació d'informar-los, en els termes que s'estableixen en la present clàusula.  
f) Persones destinatàries de les dades: No està prevista la comunicació de dades de caràcter personal. D'altra banda, els noms i cognoms de les persones admeses i excloses, així com el d'aquelles persones que passen a la fase d'entrevista i el de la persona finalment seleccionada, seran objecte de publicació en la seu electrònica de la Generalitat i en la pàgina web de la conselleria www.ceice.gva.es  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada i que obren en poder de les Administracions Públiques.  
i) De conformitat amb l'article 13.2 del RGPD, totes les dades personals sol·licitades a través dels formularis i documentació vinculada, són necessaris per a poder gestionar la selecció del personal. La falta de comunicació d'aquestes dades a la conselleria comportarà les conseqüències previstes per l'ordenament jurídic.  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimits d'acord amb el que es preveu en la normativa d'arxius i documentació.  
k) La persona interessada té dret a sol·licitar del responsable del tractament l'accés, rectificació i supressió de les seues dades de caràcter personal, així com la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en el següent enllaç: http://www.gva.es/va/proc19970  
l) Sense perjudici de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant el/la delegat/a de protecció de dades de manera presencial o telemàtica de conformitat amb el que es preveu en el següent enllaç: http://www.gva.es/va/proc22094.  
Tot això, sense perjudici de la possibilitat de reclamar davant l'Agència Espanyola de Protecció de Dades.  
  
Catorzena. Recurs  
Contra la present resolució, que posa fi a la via administrativa, les persones interessades podran interposar recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació. Així mateix, amb caràcter potestatiu, es podrà interposar recurs de reposició, en el termini d'un mes des de l'endemà de la publicació, davant el mateix òrgan que ha dictat la resolució. Tot això de conformitat amb el que s'estableix en els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques i els articles 10, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que les persones interessades puguen exercitar, si escau, qualsevol altre que estimen procedent.  
  
València, 31 de maig de 2023.- La presidenta de l'Institut Valencià d'Art Modern: Raquel Tamarit Iranzo.